A4-0134/95/tark.

Euroopan parlamentin suositus neuvostolle suhteiden kehittämisestä Venäjän federaation kanssa ja Tsetsenian tilanteesta

Euroopan parlamentti, joka

- ottaa huomioon työjärjestyksensä 92 artiklan,

- ottaa huomioon Euroopan unionista tehdyn sopimuksen J.7 artiklan toisen alakohdan,

- ottaa huomioon 15. joulukuuta 1994 ((EYVL C 18, 23.1.1995, s. 176)), 19. tammikuuta 1995 ((EYVL C 43, 20.2.1995, s. 80)), 16. helmikuuta 1995 ((EYVL C 56, 6.3.1995, s. 115)) ja 16. maaliskuuta 1995 ((EYVL C 89, 10.4.1995, s. 153)) antamansa päätöslauselmat Tsetsenian tilanteesta,

- ottaa huomioon 7. huhtikuuta 1995 antamansa päätöslauselman ((Kyseisen istunnon pöytäkirja, osa II, kohta 7)) kumppanuussopimuksista uusien itsenäisten valtioiden kanssa,

- ottaa huomioon Euroopan unionin neuvoston 17. tammikuuta 1995, 23. tammikuuta 1995, 6. helmikuuta 1995, 1. huhtikuuta 1995 ja 19. huhtikuuta 1995 antamat Tsetseniaa koskevat julkilausumat,

- ottaa huomioon johtopäätökset, jotka sisältyvät parlamentin suhteista Venäjään vastaavan valtuuskunnan ja Ingushetiassa ja Tsetseniassa 22. - 23. maaliskuuta 1995 vierailleen tilapäisen valtuuskunnan kertomukseen ((PE 211.572)),

- ottaa huomioon ulko- ja turvallisuusasiain sekä puolustuspolitiikan valiokunnan ehdotuksen suositukseksi (A4-0134/95/korj.),

A. haluaa tukea voimia, jotka jatkavat Venäjän demokraattisia uudistuksia ja maan poliittisen elämän ja talouselämän avautumista,

B. valittaa syvästi sitä, että Tsetsenian sota vahvistaa niiden asemia, jotka kyseenalaistavat poliittiset ja taloudelliset uudistukset ja rohkaisevat perinteisiä eristäytymissuuntauksia Venäjällä,

C. ottaa huomioon, että Venäjän federaatio on oikeutettu tuntemaan, että sen alueellista koskemattomuutta uhataan; koskemattomuuden säilyttäminen ei kuitenkaan voi pyhittää kaikkia keinoja,

D. ottaa huomioon Tsetseniassa tapahtuvat törkeät ja laajalle levinneet ihmisoikeusloukkaukset, jotka ovat seurausta pääasiassa siviiliväestöön kohdistuneesta epäsuhtaisesta asevoimien käytöstä, mikä tuhoaa kaiken eteensä osuvan ja on ristiriidassa vuoden 1949 Geneven sopimuksen ja sen toisen lisäpöytäkirjan kanssa, ja sen, että Venäjän viranomaiset eivät ole samalla vakavasti pyrkineet avaamaan poliittista vuoropuhelua Tsetsenian itsenäisyysliikkeen kanssa,

E. ottaa huomioon, että Venäjän federaation kansallisuuksia koskeva politiikka sisältää kipinän konfliktien mahdolliselle laajentumiselle federaation muihin osiin,

F. ottaa huomioon, että Venäjä on ETYK/ETYJ:n puitteissa hyväksyttyjen sopimusten sopimuspuoli, jotka kattavat sopimukset Helsingin sopimuksesta Budapestin julistukseen, ja se on lisäksi sitoutunut kunnioittamaan ihmisoikeuksia ja demokraattisia periaatteita allekirjoittamalla kumppanuussopimuksen Euroopan unionin kanssa,

1. Tuomitsee erittäin ankarasti Tsetsenian siviiliväestöön kohdistuneet hyökkäykset perusihmisoikeuksien vastaisina;

2. Vahvistaa, että Tsetsenian konfliktin ratkaisu on joka tapauksessa saavutettava pääasiassa poliittisen vuoropuhelun avulla ja että kaikenlaisen asevoiman käytön olisi pitäydyttävä tiukasti Venäjän Budapestin huippukokouksessa (5. - 6. joulukuuta 1994) hyväksymien ETYJ:n toimintasääntöjen sekä vuodelta 1949 peräisin olevan Geneven sopimuksen toisen lisäpöytäkirjan rajoissa, ja että Venäjän federaation joukkojen olisi näin ollen vetäydyttävä;

3. On sitä mieltä, että Venäjän federaation ja Tatarstanin valintaa päätyä neuvotteluratkaisuun voidaan hyödyntää Venäjän keski- ja reuna-alueiden mahdollisten konfliktien yhteydessä;

4. Uskoo, että

a) Euroopan unionin myöntämää humanitaarista apua Tsetsenian konfliktin uhreille olisi jatkettava ja lisättävä huomattavasti, erityisesti lääkintävälineistön ja jälleenrakentamiseen suunnatun avun osalta,

b) Euroopan unionin humanitaarisen avun olisi oltava aikaisempaa näkyvämpää ja komission olisi etsittävä tapoja toimia yhteistyössä Venäjän viranomaisten kanssa tietyissä tarkkaan suunnatuissa hankkeissa, kuten pakolaisten palaamista helpottava käytännön tuki;

5. Suosittelee, että neuvosto

a) osoittaisi Venäjän hallitukselle jyrkän valtalauseen ja julkistaisi sekä perustelisi tämän vastalauseen tarvittaessa,

b) lykkäisi sekä väliaikaisen sopimuksen hyväksymistä ja Venäjän kanssa tehdyn kumppanuus- ja yhteistyösopimuksen ratifiointia, kunnes törkeät ihmisoikeuksien loukkaukset päättyvät ja Tsetsenian tilanteen poliittinen ratkaisuyritys aloitetaan,

c) tekee selväksi, että Venäjän federaation tekemät ihmisoikeusloukkaukset murentavat federaatiolle myönnettävän rahoitus- ja talousavun demokraattista tukea ja näin ollen vaarantavat sen,

d) pyytää Venäjän federaatiota palauttamaan Yhdistyneiden kansakuntien peruskirjan ja ETYJ:n jaettuihin periaatteisiin ja molemminpuoliseen luottamukseen perustuvat suhteet sen kumppanuuden synnyttämiseksi, josta tehty sopimus allekirjoitettiin muodollisesti Korfulla 24. kesäkuuta 1994,

e) käyttää vaikutusvaltaansa kahden osapuolen välillä, jotta saavutettaisiin kestävä ja ehdoton tulitauko ja käynnistettäisiin konfliktin poliittisen ratkaisun mahdollistavat neuvottelut,

f) jatkaa ponnistelujaan, jotta Venäjän viranomaiset sallisivat ETYJ:n avustusryhmän suorittaa tehtävänsä, ja rohkaisee ETYJ:iä kehittämään välittäjän roolia poliittisen ratkaisun aikaansaamiseksi,

g) pyrkii, yhteistyössä ETYJ:n ja liittovaltion ja paikallisten viranomaisten kanssa, luomaan oikeusasiamiesjärjestelmän siviiliväestölle ja tehokkaan järjestelmän ihmisoikeusloukkauksista vastuussa olevien tunnistamiseksi ja tuomitsemiseksi,

h) tukee Euroopan parlamentin tarkkailijoiden lähettämistä Tsetsenian vapaisiin vaaleihin, jos sellaiset järjestetään,

i) mahdollistaa yhteisen toiminnan muodossa toteuttavan vaalien tarkkailun, jotka Venäjän federaation presidentin ilmoituksen mukaan järjestetään 14. joulukuuta 1995, ja sisällyttämään Euroopan parlamentin tähän toimintaan täysimääräisesti;

6. Kehottaa puhemiestään välittämään tämän suosituksen neuvostolle sekä antamaan sen tiedoksi komissiolle.